32004R0825
L 127/12
JURNALUL OFÍCIAL AL UNIUNII EUROPENE
REGULAMENT (CE) NR. 825/2004 AL CONSILIULUI
din 26 aprilie 2004
de modificare a Regulamentului (CE) nr. 2042/2000 de instituire a unui drept antidumping definitiv asupra importurilor de sisteme de telecamere originare din Japonia
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulament de bază”),
având în vedere propunerea Comisiei prezentată după consultarea comitetului consultativ,
întrucât:
A. PROCEDURILE ANTERIOARE
(1)
Prin Regulamentul (CE) nr. 1015/94 (2), Consiliul a instituit un drept antidumping definitiv asupra importurilor de sisteme de telecamere originare din Japonia.
(2)
La articolul 1 alineatul (3) litera (e) din Regulamentul (CE) nr. 1015/94, Consiliul a exclus, în mod explicit, din domeniul de aplicare al dreptului antidumping camerele enumerate în anexa la respectivul regulament (denumită în continuare „anexă”), care sunt modele profesionale de calitate superioară ce respectă, din punct de vedere tehnic, definiția prevăzută la articolul 1 alineatul (2) din Regulamentul (CE) nr. 1015/94, dar care nu pot fi considerate sisteme de telecamere.
(3)
În octombrie 1995, Consiliul, prin Regulamentul (CE) nr. 2474/95 (3), a modificat Regulamentul (CE) nr. 1015/94. Modificările priveau, în special, definiția produsului similar și anumite modele de camere profesionale excluse, în mod explicit, din domeniul de aplicare al dreptului antidumping definitiv.
(4)
În octombrie 1997, Consiliul, prin Regulamentul (CE) nr. 1952/97 (4), a modificat nivelurile dreptului antidumping definitiv pentru două societăți, respectiv Sony Corporation și Ikegami Tsushinki, în conformitate cu articolul 12 din Regulamentul (CE) nr. 384/96. De asemenea, au fost excluse, în mod specific, din domeniul de aplicare al dreptului antidumping anumite modele noi de camere profesionale care au fost adăugate în anexă.
(5)
În ianuarie 1999 și ianuarie 2000, Consiliul, prin Regulamentele (CE) nr. 193/1999 (5) și (CE) nr. 176/2000, a modificat Regulamentul (CE) nr. 1015/94, prin adăugarea de anumite modele noi de camere profesionale la lista prevăzută în anexă, excluzându-le astfel din domeniul de aplicare al dreptului antidumping definitiv.
(6)
În septembrie 2000, Consiliul, prin Regulamentul (CE) nr. 2042/2000 (6), a confirmat măsurile antidumping definitive instituite prin Regulamentul (CE) nr. 1015/94, în conformitate cu articolul 11 alineatul (2) din regulamentul de bază.
(7)
În ianuarie și mai 2001, Consiliul, prin Regulamentele (CE) nr. 198/2001 (7) și (CE) nr. 951/2001 (8), a modificat Regulamentul (CE) nr. 2042/2000, prin adăugarea de anumite modele noi de camere profesionale la lista prevăzută în anexă, excluzându-le astfel din domeniul de aplicare al dreptului antidumping definitiv.
(8)
În septembrie 2001, ca urmare a unei revizuiri intermediare deschise în conformitate cu articolul 11 alineatul (3) din regulamentul de bază, Consiliul, prin Regulamentul (CE) nr. 1900/2001 (9), a confirmat nivelul dreptului antidumping definitiv aplicat producătorului-exportator Hitachi Denshi Ltd.
(9)
În sfârșit, în septembrie 2002, Consiliul, prin Regulamentul (CE) nr. 1696/2002, a modificat din nou Regulamentul (CE) nr. 2042/2000, prin adăugarea de anumite modele noi de camere profesionale la lista prevăzută în anexă, excluzându-le astfel din domeniul de aplicare al dreptului antidumping definitiv.
B. ANCHETA PRIVIND NOILE MODELE DE CAMERE PROFESIONALE
1. Procedura
(10)
Trei producători-exportatori japonezi, respectiv Sony Corporation („Sony”), Ikegami Tsushinki Co. Ltd („Ikegami”) și Matsushita, au informat Comisia cu privire la intenția lor de a introduce noi modele de camere profesionale pe piața comunitară și au solicitat adăugarea noilor modele de camere, inclusiv a accesoriilor acestora, la lista prevăzută în anexă, cu scopul de a le exclude din domeniul de aplicare al drepturilor antidumping.
(11)
Comisia a informat industria comunitară în acest sens și a inițiat o anchetă al cărei unic scop a fost să stabilească dacă produsele respective fac parte din domeniul de aplicare al drepturilor antidumping și dacă dispozitivul Regulamentului (CE) nr. 2042/2000 trebuie modificat în consecință.
2. Modelele supuse anchetei
(12)
Cererile de scutire prezentate, însoțite de informațiile tehnice necesare, se referă la următoarele modele:
(i)
Sony:
-
unitate de control la distanță RM-M7E;
(ii)
Ikegami:
-
cap cameră HDL-20;
-
cap cameră MKC-501;
-
cap cameră MKC-501B;
(iii)
Matsushita:
-
cap cameră AW-E650;
-
cap cameră AW-E655;
-
cap cameră AW-E750.
Toate modelele sus-menționate au fost prezentate ca părți ale sistemelor de camere profesionale destinate pieței aparatelor video profesionale sau ca noi modele de camere profesionale care înlocuiesc vechile versiuni excluse deja din măsurile antidumping în vigoare.
3. Concluziile
(13)
În urma examinării tehnice efectuate de Comisie, a rezultat că modelele sus-menționate nu pot fi clasificate drept sisteme de telecamere.
(i) Unitate de control la distanță RM-M7E (Sony), cap cameră AW-E650, AW-E655 și AW-E750 (Matsushita)
(14)
S-a dovedit că unitatea de control la distanță RM-M7E, cap cameră AW-E650, AW-E655 și AW-E750 sunt sisteme de camere profesionale care intră sub incidența articolului 1 alineatul (3) litera (c) din Regulamentul (CE) nr. 2042/2000. În consecință, acestea ar trebui adăugate în anexă pentru a fi scutite de dreptul definitiv.
(15)
În conformitate cu practica instituțiilor comunitare, toate modelele sus-menționate ar trebui scutite de drept, începând cu data primirii cererii de scutire de către serviciile Comisiei. În consecință, următoarele modele de camere, importate la sau după data indicată în continuare, ar trebui scutite de drept.
Sony:
-
6 august 2002.
Matsushita:
-
30 octombrie 2003;
-
30 octombrie 2003;
-
30 octombrie 2003.
(ii) Capete cameră MKC-501 și MKC-501B (Ikegami)
(16)
În ceea ce privește modelul de cameră MKC-501 și noua sa versiune MKC-501B, s-a constatat că acestea sunt destinate exclusiv aplicațiilor din sectorul industrial și medical. Ele sunt cuprinse în gama de camere medicale Ikegami și sunt, în principal, concepute pentru a fi utilizate în sectorul medical. Astfel, capul cameră este „ultracompact” și nu poate fi utilizat în lipsa unității de control corespunzătoare. Acesta nu se poate atașa unui vizor. Montura obiectivului în formă de C este adaptată exclusiv obiectivelor industriale, microscoapelor și endoscoapelor, conectarea obiectivelor destinate difuzării nefiind posibilă. Pe de altă parte, modelele în cauză sunt prevăzute cu un strat de vopsea antibacteriană, fiind destinate în mod special utilizării în mediul medical. Prin urmare, s-a ajuns la concluzia că modelul MKC-501 și noua sa versiune MKC-501B sunt scutite în sensul articolului 1 alineatul (3) litera (d) din Regulamentul (CE) nr. 2042/2000.
(17)
În măsura în care aceste două modele de cameră intră sub incidența dispozițiilor articolului 1 alineatul (3) litera (d) din Regulamentul (CE) nr. 2042/2000, ele sunt, prin definiție, scutite de dreptul antidumping definitiv, indiferent de data importului acestora.
(iii) Cap cameră HDL-20 (Ikegami)
(18)
În ceea ce privește capul camerei HDL-20, se constată că acesta nu corespunde descrierii produsului de la articolul 1 alineatul (3) din Regulamentul (CE) nr. 2042/2000. Capul camerei este echipat doar cu doi senzori (2/3 țoli), în timp ce articolul 1 alineatul (3) din Regulamentul (CE) nr. 2042/2000 descrie un cap cameră echipat cu „3 sau mai mulți senzori”. Prin urmare, s-a ajuns la concluzia că acest tip de cameră nu corespunde descrierii produsului și, în consecință, nu intră în domeniul de aplicare al dreptului antidumping, fără să fie necesară scutirea expresă a acestuia prin adăugarea la lista prevăzută în anexă.
4. Informarea părților interesate și concluziile
(19)
Comisia a informat industria comunitară și exportatorii de sisteme de telecamere cu privire la concluziile sale și le-a oferit posibilitatea de a-și prezenta punctul de vedere. Nici una dintre părți nu a formulat obiecții în ceea ce privește concluziile Comisiei.
(20)
Ținând cont de cele menționate anterior, Regulamentul (CE) nr. 2042/2000 trebuie modificat în consecință,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 2042/2000 al Consiliului se înlocuiește cu textul prevăzut la anexa la prezentul regulament.
Articolul 2
(1) Prezentul regulament intră în vigoare în ziua următoare datei publicării în Jurnalul Oficial al Uniunii Europene.
(2) Prezentul regulament se aplică importurilor următoarelor modele, produse și exportate în Comunitate de către producătorii-exportatori menționați în continuare:
(a)
Sony Corporation, începând cu 6 august 2002:
-
unitate de control la distanță RM-M7E;
(b)
Matsushita, începând cu 30 octombrie 2003:
-
cap cameră AW-E650;
-
cap cameră AW-E655;
-
cap cameră AW-E750.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 26 aprilie 2004.